**PTE MIK**

**Történeti épületdiagnosztikai és rehabilitációs szakmérnök/szakember diplomáról, szakdolgozatról**

**Határidők:**

|  |  |
| --- | --- |
| **június … 24.00** | **bírálóknak feltöltés – TEAMS** |
| **június … 15.00** | **2 pld beadás – Építész Intézet** |
| **június …. 24.00** | **Neptun feltöltés – archiválás** |
| **június …. 15.00** | **ppt feltöltés TEAMS** |
| **június …. 10.00** | **V É D É S** |

A negyedik szemeszter sikeres befejezése után a hallgatók az oklevél megszerzéséhez szakdolgozatot nyújtanak be, és a záróvizsga alkalmával ezt mutatják be diavetítéses prezentációval, illetve a feltett kérdések, megjegyzések alapján megvédik a bizottság előtt. A védésre bocsátás feltétele a képzés 4 félévének sikeres teljesítése, és a határidőre benyújtott szakdolgozat.

**A záróvizsgán számonkért ismeretek az egyes szakdolgozatok kapcsán:**

- a műemlékvédelem elmélete és gyakorlata

- történeti anyagok helyreállítása és fenntartása

- történeti épületdiagnosztika

- a történelem segédforrásai (szakmérnök)

- építési alapismeretek (szakember)

A **szakdolgozat témája** a tanfolyam anyagához kapcsolódó bármely szabadon választott téma lehet, amellyel a jelölt a tanfolyamon elsajátított tudásáról és komplex műemlékvédelmi szemléletről, gyakorlatról tanúságot tesz. A téma a választott konzulenssel, oktatóval egyeztetendő, akinek a témát szakdolgozati témaként el kell fogadnia.

Nem fogadható el olyan munka, amelyet korábban már más célra készítettek, vagy amelyet a jelölt munkahelyi feladatként készített el.

A témaválasztás kérdésében a hallgatok bizalommal fordulhatnak a tanfolyam bármelyik előadójához, és felkérhetik őket konzulensnek is. Idejében választott téma esetén a tanfolyam nagyban fogja segíteni az adatgyűjtést is, hiszen az előadások közben számtalan olyan utalás bukkanhat fel, ami a témához kapcsolódik és felhasználása megkönnyíti a feldolgozást.

**Tartalom ajánlások:**

* + A terjedelem általában 50-100 oldal, de ha indokolt, ennél több is lehet. A szakdolgozat terjedelme **nem lehet kevesebb, mint 100.000 karakter**, szóközökkel, lábjegyzetekkel együtt, de ábrák és fotók, valamint melléklet, függelék nélkül.
  + **A szöveget jó, ha a szövegkörnyezethez szervesen tartozó ábrák, fotók is kísérik!!!** (Egyéb ábrák, fotók kerülhetnek mellékletbe, függelékbe)
  + A téma feldolgozása **tudományos igényességű, önálló gondolatokat, szempontokat tartalmazó** és azokat bizonyító legyen. Tartalmazza a témával kapcsolatos fontosabb magyar és külföldi szakirodalom feldolgozását.
  + A **műszaki irodalomban elfogadott formai kritériumokat** elégítse ki: **bibliográfia, felhasznált irodalom jegyzéke, szükség szerint lábjegyzetek** stb. Az irodalomjegyzék legyen számozott, melyekre valóban van hivatkozás a dolgozatban. Tartalmazza a szerzőt, a mű címét, kiadóját és a kiadás dátumát.

**Formai** **ajánlások:**

A szakdolgozat A/4-es méretben, álló formában készüljön. **A kötés végén legyen egy A/4-es lapot befogadni képes zseb** – ebbe kerül majd a téma és aláírólap (később adjuk ki), a bírálatok (mi tesszük be). (Ha nem kerül bekötésre a melléklet, hanem külön lapokon lesz, akkor annak megfelelő legyen a zseb mérete.)

**Oldalbeállítás:**

Margók: Fenti: 2,5 cm

Lenti: 2,5 cm

Bal: 3,5 cm (kötés miatt)

Jobb: 2,5 cm

Távolság a lap szélétől:

Élőfej: 1,25 cm

Élőláb: 1,25 cm

Bekezdés: 1,5 sorköz

Betűtípus: lehetőség szerint, Times New Roman, Ariel, Calibri…. olvasható betű legyen!

Betűméret: A szöveg 11-12-es nagysággal írandó. A címek formázásához célszerű a „stílusválasztó listából” a Címsor 1, Címsor 2 stb. használni (ez megkönnyíti a tartalomjegyzék készítését).

Fejléc és lábléc javasolt, melyben tetszőleges szövegezés vagy design megjeleníthető, de az oldalszám sem maradhat le róla.

**DIPLOMATERV javasolt FELÉPÍTÉSE**

* **Borító** – ld. melléklet
* **Belső címlap** – ld. melléklet
* **Tartalomjegyzék** (minden szereplő fejezet, alfejezet stb. sorszámozott címe, oldalszámmal);
* **Nyilatkozat** eredetiségről – ld. melléklet
* **Bevezetés** (feladat értelmezése, célja, indokoltsága, aktualitása, a szakdolgozat felépítésének rövid bemutatása);
* **Előzmények** (a vonatkozó szakirodalom, egyéb dokumentumok, témabeli mérések, számítások, rendelkezésre álló műszaki leírások, rendeletek áttekintése, a feladatra vonatkozó fontosabb előzetes megállapítások és levonható következtetések vázolása);
* Szakdolgozat **törzsrésze**: a szakdolgozat részfeladatainak részletes kidolgozása, ismertetése, valamint értékelés, javaslattétel stb.;
* **Összefoglalás** (a szakdolgozatban foglaltakat lezáró, max. 1-2 oldalas áttekintés, összefoglalás);
* **Irodalomjegyzék**
* **Mellékletek vagy Függelék**
* Esetleges Köszönetnyilvánítás(ok);

**BIBLIOGRÁFIA (IRODALOMJEGYZÉK)**

A dolgozat utolsó arab számmal sorszámozott lapjai, ahol a dolgozat megírása során a legtágabb értelemben felhasznált forrásokat, szakirodalmat gyűjtjük össze alfabetikus sorrendben. Ha sok forrást használtunk fel, elősegít a tájékozódást a bibliográfia különböző szempontok szerint csoportosítása (pl. internetes források külön részletezve).

Szerző, megjelenés éve, cím, kiadó és kiadás helye, oldalszám tól-ig), melyeket a szerző és dátum alapján a szükséges helyeken hivatkozni kell, pl. „lásd bővebben Buggish (2004)

Pl:

* Abrams, Rhonda (2003): The Successfull Business Plan: Secrets & Strategies. Planning Shop, Palo Alto, USA.
* Bokor Attila (1999): Új irányzatok a szervezeti magatartás gyakorlatában és elméletében. In: Bakacsi Gyula, Szervezeti magatartás és vezetés. 309-325. o. KJK, Budapest
* Camp, R. C. (1998): Üzleti folyamat – benchmarking: A legjobban bevált gyakorlatok felkutatása és meghonosítása. Műszaki Könyvkiadó, Budapest.
* Eco, Umberto (2003): Hogyan írjunk szakdolgozatot? Kairosz Kiadó, Budapest.
* Eisenhardt, K. M. Brown, Sh. I. (2000): Foltozás – üzleti portfóliók átszabása dinamikus piacokon. Harvard Business Manager. Budapest, 2000/3. 43-52. o.

**FÜGGELÉK, MELLÉKLETEK**

(ide kerülnek a törzsszövegben közölt ábrákon, táblázatokon túli elengedhetetlen anyagok, de ezekre is hivatkozni kell)

A vizuális bemutatás egyszerűsít az informálást, s nagymértékben elősegít az ismeretek átvételének intenzitását.

A szakdolgozatnak minden olyan tartalmi vonatkozása, adatbázis-jellegű háttere és illusztrációja, amely nem kapcsolódik szorosan a mondanivalóhoz, de alátámasztja annak érthetőségét vagy hitelességét, mellékletbe vagy függelékbe kívánkozik.

A dolgozathoz kapcsolódó anyag(ok) oldalszámozása (római számozással) I-től kezdve, folyamatosan történik.

A függelékek összeállításánál ügyelnünk kell arra, hogy a felhasznált források, képek, fényképek, táblázatok, vagy diagramok követhetők, jól láthatók-olvashatók és esztétikailag kifogástalanok legyenek.

Ha a szemléltető anyagokat (eredeti méretarányú tervek, rajzok) a dolgozat mellett, külön (pl. egy papírtasakban) kívánjuk elhelyezni, mellékletként nevezzük a csatolmányokat. A mellékletek elnevezésére, számozására is irányadó a függelékeknél alkalmazott elv.

A témához közvetlenül kapcsolódó háttéranyagokat célszerűen mellékletbe, a kevésbé szorosan kapcsolódó háttéranyagokat függelékbe kell tenni.

**HIVATKOZÁS**

A szakirodalomból és/vagy adatforrásból származó minden anyagrészre, gondolatra, véleményre és adatra a szerző és a forrás megjelölésével **HIVATKOZNI KELL**, mégpedig azon a helyen, ahol a forrásból vett szöveg, adat, képlet, táblázat, ábra a dolgozatban előfordul.

A szó szerint idézett részeket idézőjelek közé kell tenni, és forrásukra ugyancsak pontosan hivatkozni kell.

Az irodalmi hivatkozások rendje a következő:

Szerző vezetékneve, személyneve (Évszám): Cím, Kiadó vagy Folyóirat neve, Oldalszám vagy Kiadvány sorszáma, Egyéb adat. A külföldi szerzőknél is elől van a vezetéknév, utána vessző és vagy a személynév, vagy annak rövidítése szerepel, ezt követik a fenti bibliográfiai adatok.

A fenti bibliográfiai adatokat minden forrásmegjelöléshez hiánytalanul hozzá kell fűzni, a hivatkozások csak így érvényesek. A szövegben szereplő idegen ábrák, táblázatok forrásaira nem elég az irodalomjegyzékben utalni, azokra ott helyben is hivatkozni kell.

Az irodalmi hivatkozásokat célszerű lábjegyzetbe tenni, mert így azok feltűnőbbek, és mert ezek után az irodalomjegyzék az alább leírt módon a lábjegyzetekből már majdnem automatikusan előállítható.

Csak a lexikonokban, tankönyvekben szereplő közismert adatok lelőhelyének feltüntetése nem kötelező.

A szó szerinti idézeteket idézőjellel „…” illesztjük a dolgozat szövegébe és látjuk el irodalmi hivatkozással. Ha az idézett szövegből kihagyunk, azt kapcsos zárójelbe illesztett három ponttal […] jelölni kell. A kihagyás érdemben nem változtathatja meg az idézett szöveg jelentését.

**Internetes hivatkozás**

Ebben az esetben az internetes oldal teljes elérési útját (URL) és a felhasználás dátumát is közölni kell.

Pl.:

Karvalics László [1997]: Az információs írástudástól az Internetig

http://www.mek.iif.hu/porta/szint/muszaki/szamtech/wan/hatasok/irastud.hu

(2006.04.19.)

**BÍRÁLAT**

A diplomatervet a témavezető és egy opponens (az Intézet biztosítja) véleményezi, majd osztályzatot javasol. Az értékelésnek tartalmaznia kell a bíráló véleményét a témáról, a diplomaterv szembetűnő erényeit, a főbb hiányosságokat és hibákat. Minden szöveges értékelésben célszerű megfogalmazni a dolgozattal kapcsolatban 1–3 kérdést, amelyre a hallgató a védés során válaszol. A szakdolgozat végleges jegyét a Záróvizsga Bizottság állapítja meg.

**PREZENTÁCIÓ**

A szakdolgozat védéshez egy **10-15 perces** **powerpoint előadást** kell készíteni, melynek terjedelme ne haladja meg az **50 Mb-ot és a max. 15 diát!** **Ezt a védés előtti nap, június …………… 15.00-ig kérjük a TEAMS felületre feltölteni (Szakdolgozat tárgy)**

**BEADÁS**

A dolgozatot **2 papír alapú és egy elektronikus (\*pdf) példányban kell benyújtani**. Ezek közül egy papír alapú példányt a jelölt visszakap. A fekete, vagy sötét színű, kemény borítóval kötött és arany vagy ezüst betűkkel feliratozott példányt és az elektronikus változatot az Építész Szakmai Intézet megőrzi.

A dolgozat külső és belső borítóján megjelenítendő szöveget és a szerző által a dolgozattal benyújtandó nyilatkozat mintáját alább közöljük.

A dolgozat elbírálásához kérjük, hogy **június …………. péntek 24.00-ig töltsétek fel a dolgozatokat minden melléklettel, függelékkel együtt a TEAMS felületén**, a Szakdolgozat csoportban. A fájlok neve a saját nevetek – **IkszYpszilon\_01.pdf (02,03… melléklet, függelék – ha külön lesz)**

**A dolgozat benyújtásának határideje június …………. 15.00.** **– helyszín: PTE MIK Építész Szakmai Intézet Titkárság (3.emelet) A védést 2023. ……………… tartjuk,** várhatóan 10.00 kezdéssel.

**A dolgozatot a NEPTUN felületén elektronikusan is fel kell tölteni, június …………. 24.00-ig! (Erről később még pontos tájékoztatást kaptok)**

**EGYEBEK**

A szakdolgozatot a határidőn túl a mindenkori TVSZ -ben leírtak szerint lehet benyújtani, de célszerű, ha a negyedik félév során teljesítik a hallgatók a szakdolgozat készítésének követelményeit is.

A szakdolgozat elkészítése és megvédése után a jelöltek a „szakmérnök” tagozaton ***történeti épületdiagnosztikai és rehabilitációs szakmérnöki***, a „szakember” tagozat hallgatói eredeti képzettségüknek megfelelő ***történeti épületdiagnosztikai és rehabilitációs szakember*** oklevelet kapnak.

Azok a hallgatók, akik a tanulmányaikat nem tudják befejezni az előírt 4 szemeszter alatt, a nem teljesített tárgyakat a TVSZ szerinti időszakon belül pótolhatják. A pótlás az adott félévre történő ismételt beiratkozást tesz szükségessé. A teljesített tárgyak ismételt hallgatása alól felmentés kérhető, ha a tárgy előadója igazolja, hogy az eredeti félév és az ismételt félév felvétele között az anyag legfeljebb kevesebb mint 30%-ban változott csak.

Dr. Kovács-Andor Krisztián DLA

egyetemi docens, szakfelelős

Dr. Szabó Éva DLA

egyetemi docens

v01 Pécs, 2023. 12. 01.

**PÉCSI TUDOMÁNYEGYETEM MŰSZAKI ÉS INFORMATIKAI KAR**

**TÖRTÉNETI ÉPÜLETDIAGNOSZTIKAI**

**ÉS REHABILITÁCIÓS SZAKMÉRNÖK SZAKIRÁNYÚ TOVÁBBKÉPZÉS**

# SZAKDOLGOZAT

**ez a dolgozat borítója**

## Iksz Ypszilon

**2023PÉCSI TUDOMÁNYEGYETEM MŰSZAKI ÉS INFORMATIKAI KAR**

**TÖRTÉNETI ÉPÜLETDIAGNOSZTIKAI**

**ÉS REHABILITÁCIÓS SZAKMÉRNÖK SZAKIRÁNYÚ TOVÁBBKÉPZÉS**

**Ez itt a szakdolgozat címének a helye**

**ez a dolgozat belső 1. oldala**

**Készítette: Iksz Ypszilon**

**Témavezető(k): …………… ………………**

**2023**

**N Y I L A T K O Z A T**

Alulírott ………………………………………………………………………… (Neptun kód: …………………..) kijelentem és aláírásommal tanúsítom, hogy a PTE Műszaki és Informatikai Kara Történeti Épületdiagnosztikai és Rehabilitációs Szakmérnöki Továbbképzési Szakára

**………………..…………………………………..**

címmel benyújtott szakdolgozatom teljes mértékben saját, önálló munkám eredménye, melyet korábban, más felsőoktatási intézményhez szakdolgozatként nem nyújtottam be.

Kijelentem továbbá, hogy a dolgozat szövegét nem hivatali munkaként és nem díjazott megbízásként állítottam össze.

A dolgozatot teljes egészében nem publikáltam és publikálásra a védés időpontja előtt nem nyújtottam be. Részének vagy részeinek publikálását a hivatkozások között feltüntettem. Amennyiben a publikált részt vagy részeket társszerzővel készítettem, szerzőtársam nyilatkozatát – jelen nyilatkozatomhoz – csatolom.

Minden forrásra és szakirodalomra pontosan hivatkozom, ezeken kívül más forrást vagy szakirodalmat nem használtam.

Tudomásul veszem, hogy nyilatkozatom valótlansága esetén, akár a szakdolgozattal megszerzett oklevél visszavonásával is büntethető vagyok.

Pécs, …………………………

záróvizsgázó

szakmérnök hallgató  
PTE MIK